laion/Wikipedia-Exotic huggingface dataset:
עכביש המשפך של סידני

עכביש המשפך של סידני (שם מדעי: Atrax robustus) הוא מין עכביש ארסי אנדמי לאוסטרליה, אשר מצוי בדר"כ בחלקה הדרום מזרחי של היבשת בסביבות העיר סידני (ומכאן שמו). נשיכתו מסוכנת מאוד לפרימטים ומצריכה טיפול רפואי הכולל נוגדנים לארס. נחשב ביחד עם העכביש הנודד הברזילאי לאחד משני מיני העכבישים המסוכנים בעולם. העכביש שייך למשפחת עכבישי המשפך האוסטרליים - משפחה המונה 35 מינים, כולם תוקפנים באופיים - וכלול כאחד משישה מיני עכבישים במשפחה בעלי ארס קטלני. למרות הימצאותם של עכבישים גדולים יותר בעלי כמות ארס גדולה יותר במשפחה (משפכן העצים הצפוני - Hadronyche formidabilis (אנ')) ולפיכך גם ארסיים יותר, עכביש המשפך של סידני נחשב למסוכן שבהם בעיקר בשל הימצאותו באזורים מאוכלסים בצפיפות והרגלי הזכרים (הנושאים ארס חזק יותר משל הנקבות) המאופיינים בנדידה למטרת הזדווגות - דבר התורם למפגשים תכופים עם בני אדם. עכביש זה דומה לטרנטולה במראה אך קטן בהרבה, באורך 1–5 סנטימטרים ומוטת הרגליים היא 5–7 סנטימטרים. צבעו כחול-כהה, שזוף-כהה או שחור, כשהראש והחזה בגוון בהיר והוא חסר שיער. העכביש בעל מצבטים מזריקי ארס גדולים ביותר ביחס לעכביש. לעכביש שני בחנינים קטנים בקצה בטנו, מהם הוא מפיק את הקורים. כפי ששמו מרמז, תפוצת העכביש היא בקרבת העיר סידני שבניו סאות' ויילס ולעיתים יימצא גם בויקטוריה או באוסטרליה הדרומית. תחום מחייתו היא באזורים חמימים מתחת לסלעים, גזעים או לצמחייה לחה והוא מתרחק מאזורי מדבר. העכביש מצוי במחילה, בה הוא טווה קורים דמויי-"משפך" (ומכאן שמו) ואורב לטרף של חרקים, עכבישים אחרים ואף רבי רגליים או לטאות קטנות. הזכרים קטנים מעט בגודל גופם מהנקבות, אך בניגוד לרוב מיני העכבישים, גדולים מהן במוטת הרגליים ובעלי ארס חזק יותר. הארס מכיל כמות גדולה של רעלנים כמו רובוסטוקסין, שהוא פוליפפטיד קטלני בעל רעליות עצבית. השפעתו של רעלן זה גורמת לפתיחת תעלת יונים בתאי עצבים וגורמת לכאב עז. זאת בנוסף על מצבטיו הגדולים של העכביש, אשר יכולים להיתפס בעור או אף בכפפות ולא להתנתק ללא פעולה של הקורבן. רעלן נוסף הנמצא בארס הוא אטרקוטוקסין. בנוסף הארס מכיל רעל עצבים כמו נוירוטוקסין אשר גורם לדחף עצבי בתאים ומערכת העצבים. כתוצאה מכך נחסם שחרור האצטילכולין בסינפסות של עצבים ושרירים, מה שגורם לשיתוק ומוות. עד שנת 1981 אירעו מספר מקרי מוות כתוצאה מנשיכה של העכביש ומקרים רבים של נשיכות שהסתיימו בנזקים בריאותיים חמורים. בחלק מהמקרים המאומתים, אירעו מקרי המוות כרבע שעה בלבד לאחר הנשיכה. עם זאת החל משנת 1981, נמצא נוגדן לארס, הפועל מהר וביעילות, ומאז לא נרשמו מקרי מוות נוספים. למרות השפעתו הקטלנית של הארס על בני אדם וקופים, הוכח שאין לו כמעט שום השפעה על כלבים, חתולים ויונקים רבים אחרים. מדיה וקבצים בנושא עכביש המשפך של סידני בוויקישיתוף עכביש המשפך של סידני, באתר ITIS (באנגלית) עכביש המשפך של סידני, באתר NCBI (באנגלית) עכביש המשפך של סידני, באתר Animal Diversity Web (באנגלית) עכביש המשפך של סידני, באתר האנציקלופדיה של החיים (באנגלית) עכביש המשפך של סידני, באתר GBIF (באנגלית)
יחסי לבנון–שווייץ

יחסי לבנון–שווייץ הם היחסים הדיפלומטיים הרשמיים שבין הרפובליקה הלבנונית לבין הקונפדרציה השווייצרית. בין הרפובליקה הלבנונית לבין הקונפדרציה השווייצרית מתקיימים יחסים דיפלומטיים רשמיים. על פי משרד החוץ השווייצרי, היחסים שבין הרפובליקה הלבנונית לבין הקונפדרציה השווייצרית הם יחסים דיפלומטיים חמים וידידותיים בעקבות העובדה שלבנון מהווה שותפת סחר חשובה של שווייץ במזרח התיכון. המדינה של "לבנון הגדולה" נוצרה בשנת 1920 תחת השליטה של המנדט הצרפתי. לבנון הגדולה זכתה בעצמאות באופן מלא מצרפת בשנת 1943. שווייץ פתחה קונסוליה בביירות בשנת 1934. הקונסוליה השווייצרית במקום הפכה לצירות בשנת 1949 ובהמשך שודרג מעמדה לשגרירות. מאז 1948 מעניקה שווייץ סיוע לקורבנות אלימות באזור דרך הצלב האדום והאומות המאוחדות. במהלך מלחמת האזרחים של לבנון שנערכה כשבע שנים (1988–1995) נשארה סגורה השגרירות השווייצרית במדינה. לפני מלחמת האזרחים, שווייץ הציעה שירותים רבים לממשל הלבנוני ותמכה בוועידות של דיאלוג לאומי. שווייץ הצליחה להוציא לפועל שתי ועידות כאשר אחת התקיימה ב-1983 בז'נבה ואחת התקיימה ב-1984 בלוזאן. שווייץ משתפת פעולה עם לבנון ונותנת לאזרחיה סיוע הומניטרי. בסוף שנת 2015 התגוררו בלבנון, על פי הלשכה השווייצרית המרכזית לסטטיסטיקה, אלף ארבע מאות ותשעה עשר אזרחים שווייצרים. שווייץ מיוצגת בלבנון בדרג השגרירות באמצעות שגרירות רשמית שהיא מחזיקה בביירות, בירת המדינה. לבנון מיוצגת בשווייץ בדרג השגרירות באמצעות שגרירות רשמית שהיא מחזיקה בברן, בירת המדינה. Bilateral relations Switzerland–Lebanon, אתר משרד החוץ של שווייץ EMBASSY OF SWITZERLAND IN BEIRUT, LEBANON EMBASSY OF LEBANON IN BERN, SWITZERLAND
מיהאי טוט

מיהאי טוט (בהונגרית: Tóth Mihály; נולד ב-14 בספטמבר 1926 בבזדאן שביוגוסלביה – 7 במרץ 1990 בבודפשט, הונגריה) היה כדורגלן הונגרי, ששיחק בשנות ה-50 ובתחילת שנות ה-60 של המאה ה-20 בעמדת החלוץ. היה חלק מ"נבחרת הזהב" של הונגריה של שנות ה-50. בין השנים 1949–1957 שיחק שישה משחקים וכבש שער אחד עבור נבחרת הונגריה, שער שהגיעה בניצחון 1–7 על אנגליה בבודפשט. אחיו הקטן, יוזף טוט, היה גם כן לכדורגלן והם שיתפו פעולה במונדיאל 1954. הוא שיחק ברבע הגמר נגד ברזיל ובגמר נגד גרמניה המערבית. אויפשט אליפות הונגריה: 1959/60 נבחרת הונגריה סגנית גביע העולם: 1954 מדיה וקבצים בנושא מיהאי טוט בוויקישיתוף מיהאי טוט, באתר Transfermarkt מיהאי טוט, באתר National Football Teams מיהאי טוט, באתר FootballDatabase.eu
גרג פנס

גרגורי ג'וזף פנס (באנגלית: Gregory Joseph Pence; נולד ב-14 בנובמבר 1956) הוא פוליטיקאי אמריקאי המכהן כחבר בית הנבחרים של ארצות הברית מטעם מחוז הקונגרס השישי של מדינת אינדיאנה מאז ינואר 2019. הוא אחיו הבכור של סגן נשיא ארצות הברית לשעבר מייק פנס. פנס נולד בקולומבוס שבאינדיאנה ב-14 בנובמבר 1956. הוא הבכור מבין ששת ילדיהם של ננסי ואד פנס. לדברי אמו, עוד בצעירותם רכבו פנס ושלושת אחיו על עגלות במצעד בחירות במהלך הבחירות לנשיאות ארצות הברית 1964 כאות תמיכה בבארי גולדווטר, מועמד המפלגה הרפובליקנית. ב-1983 קיבל פנס תואר ראשון בתאולוגיה ותואר שני במנהל עסקים מאוניברסיטת לויולה בשיקגו. שנים קודם לכן, ב-1979, התגייס לחיל הנחתים של ארצות הברית ושירת שם במשך חמש וחצי שנים. ב-1983 הגדוד שלו הוצב בביירות שבלבנון, אך הוא הוחזר לארצות הברית זמן קצר אחרי הפיגועים בבסיסי הכוח הרב-לאומי בביירות. לאחר שהשתחרר מחיל הנחתים, הצטרף פנס לחברת הנפט "קייל ברוס" ב-1988, זמן לא רב אחרי מות אביו, וכיהן כנשיא החברה בשנים 1998–2004. לאחר עזיבתו, החברה הגישה בקשה לצ'פטר 11 ופשטה את הרגל. באמצעות החברה ניהל גם רשת של תחנות דלק וחנויות נוחות. על פי דיווחים בעיתונות האמריקאית, עסקי הדלק הכושלים של משפחת פנס עלו 20 מיליון דולר אמריקני למשלמי המיסים. פנס היה מנהל הכספים של מטה הבחירות של לוק מסר, חבר בית הנבחרים של ארצות הברית, שהתמודד בבחירות לסנאט האמריקאי ב-2018. באוקטובר 2017 השיק פנס מסע בחירות משלו לתפקיד אותו מסר עזב, וב-8 במאי 2018 זכה פנס במועמדות הרפובליקנית לייצוג מחוז הקונגרס השישי של אינדיאנה בבית הנבחרים. בבחירות הכלליות ניצב פנס מול ג'נין לייק, מועמדת המפלגה הדמוקרטית, וגבר עליה ביום הבחירות הכלליות בפער של כ-30%. הוא הושבע לתפקידו בראשית ינואר 2019, יום כינוס הקונגרס ה-116 של ארצות הברית. דניס הייתה ציר מטעם מדינת אינדיאנה בכינוס הוועדה הרפובליקנית הלאומית ב-2016 והצביע בעד דונלד טראמפ ועמיתו למירוץ מייק פנס כמועמדי המפלגה לנשיאות ארצות הברית ולתפקיד סגן הנשיא, בהתאמה. פנס ומשפחתו נכחו בהשבעתו של דונלד טראמפ לנשיאות, כשהם יושבים שורות אחדות מאחורי הנשיא הנבחר. בתם הבכורה, ניקול, הייתה מנחת טלוויזיה באינדיאנפוליס ובנם ג'ון עבד במטה הבחירות של הנשיא טראמפ לקראת הבחירות לנשיאות ארצות הברית 2020 החל מפברואר 2018. ב-9 בינואר 2024 הודיע פנס, בפוסט שפרסם בטוויטר, על פרישתו מהפוליטיקה ועל אי-התמודדותו בבחירות 2024. מדיה וקבצים בנושא גרג פנס בוויקישיתוף אתר האינטרנט הרשמי של חבר בית הנבחרים גרג פנס (באנגלית) אתר האינטרנט הרשמי של מסע הבחירות של פנס לבית הנבחרים (באנגלית) גרג פנס, ברשת החברתית אקס (טוויטר) גרג פנס, באתר המדריך הביוגרפי של הקונגרס של ארצות הברית (באנגלית) קן תומאס, Pence honors memory of Marines killed in 1983 Beirut bombing, באתר The Times of Israel‏, 23 באוקטובר 2017 (באנגלית) מייקל טאקט, As Another Pence Runs for Congress, His Business Record Raises Questions, באתר הניו יורק טיימס, 22 באפריל 2018 (באנגלית) ‏AP, עסקי הדלק הכושלים של משפחתו של מייק פנס עלו 20 מיליון דולר למשלמי המיסים בארצות הברית, באתר TheMarker‏, 15 ביולי 2018 סימון פטה, Could There Soon Be Another Pence in Washington?, באתר Roll Call‏, 16 באוגוסט 2017 (באנגלית) US Rep. Greg Pence of Indiana, former VP Mike Pence’s older brother, won’t seek reelection, באתר AP‏, 9 בינואר 2024 (באנגלית)
סודות משפחה

סודות משפחה הוא סרט ישראלי משנת 1998, הסרט מבוסס על הנובלה מאת יהודית קציר "שלפשטונדה", עם מיכאל הנגבי ורומי אבולעפיה בתפקידים הראשיים. עלילת הסרט מתמקדת בסיפור האהבה יוצא הדופן והתמים של ריבי בת ה-14 ובן דודה שאולי בן ה-15. השניים נפגשים מדי קיץ בבית סבם וסבתם בהרצליה, לאחר ששאולי בא לבקר מארצות הברית. בקיץ בו מתרחש הסרט, הם מגלים את אהבתם הראשונה ותאוותם האסורה. הדוד אלפרד, ניצול השואה האמיד ואפוף המסתורין, תופס אותם בעיצומה של התעלסותם הראשונה. הוא מגרש את ריבי מחדרו של שאולי בבוטות ונותר לבדו עם שאולי. לאחר שפגע באלימות בשאולי ופצע אותו, מחליטים ביניהם השניים שכנקמה יהרגו את הדוד אלפרד. ריבי מיישמת את רצונם על ידי כדורים ששמה לו בשתייה לפני שהלך לישון. עוד באותו הלילה הדוד אלפרד נמצא מת בחדרו והילדים נשלחים לבתיהם, ולא מתראים עוד. כעבור שבע עשרה שנה מת הסבא ומותיר את רכושו ואת ירושת הדוד אלפרד לריבי בת ה-30, גרושה טרייה ולשאולי הנשוי לאמריקאית. המפגש המחודש בין השניים מעלה את אירועי אותו קיץ קסום ונורא שבסופו ריבי מגלה לתדהמתה שבאותו לילה בו מת הדוד אלפרד, שאולי התכוון לנקום בדוד ולהרגו בסכין שזה נתן לו במתנה, אך להפתעתו מצא את הדוד תלוי בחדרו. 17 שנים של מועקה כבדה, עינויי נפש וייסורי מצפון משתחררים מריבי ותחושה של החמצה גורלית משתלטת על המפגש המחודש. "סודות משפחה", במסד הנתונים הקולנועיים IMDb (באנגלית) "סודות משפחה", באתר ספר הקולנוע הישראלי "סודות משפחה", באתר אידיבי "סודות משפחה", במסד הנתונים הקולנועיים KinoPoisk (ברוסית) סודות משפחה, במיזם "אישים" לתיעוד היצירה הישראלית סודות משפחה, באתר קרן הקולנוע הישראלי ערך זה הוא קצרמר בנושא קולנוע. אתם מוזמנים לתרום לוויקיפדיה ולהרחיב אותו.
מבצע שומרי יער

מבצע שומרי יער הוא מבצע צבאי בלבנון, שנערך על ידי לוחמי סיירת צנחנים. ב-25 בדצמבר 1989, נר רביעי של חנוכה, פשט כוח של סיירת צנחנים, בפיקודו של רס"ן שלמה בן דוד (בנדה), שהיה מפקד הסיירת, על מפקדת ארגון מחבלים, המסונף למפלגה הקומוניסטית הלבנונית, סמוך לכפר נבי צפא (אנ')‏, 15 ק"מ מחוץ לרצועת הביטחון בדרום לבנון. על חפ"ק המבצע פיקד מפקד חטיבת הצנחנים, אל"ם דורון אלמוג. במסגרת הקו ההתקפי שהוביל אלוף פיקוד הצפון, יוסי פלד, כנגד ארגוני המחבלים בדרום לבנון, הוחלט לפשוט על מפקדת ארגון מחבלים, המסונף למפלגה הקומוניסטית הלבנונית. היעד היה מרוחק במיוחד, סמוך לכפר נבי צפא, 15 ק"מ מחוץ לאזור הביטחון בדרום לבנון. בשל החשש מגילוי הכוח בדרך הוחלט בחטיבת הצנחנים שהכוח ינוע רגלית בנתיב בלתי-צפוי, בשטח הררי וקשה לתנועה, 18 קילומטרים אורכו וטיפוס מגובה של 600 מטר ממעבר זמוריא עד לגובה 1,300 מטר. בשל אורכו של הציר והצורך לסיים את המבצע בלילה אחד, עלה הצורך בניווט מדויק והמרווח לטעויות היה אפסי. הכוח, בפיקוד שלמה בן דוד התאמן מעל חודשיים לפשיטה ואף ביצע מודל מסכם בלילה קר וגשום במיוחד מהבקעה להר טמון - מהתלולים בהרי השומרון. בליל הביצוע התמקם חפ"ק מפקד החטיבה דורון אלמוג סמוך לחאצביא. כוח הצנחנים גמא את המרחק בהתאם ללוח הזמנים המתוכנן, התגנב ליעד ובהתאם לתכנון המקורי פתח במכת אש מתוזמנת של צלפים וטילי נ"ט. לאחר מכת האש הטמין הכוח מטעני חבלה והרס את בתי המפקדה. לאחר מכן נסוג הכוח עשרה קילומטרים, וחבר לכוח שריון שחילץ אותו לשטח ישראל. במהלך הנסיגה חששו בפיקוד הצפון מכך שהצנחנים יחברו לכוח השריון באור יום, ויהיו חשופים לאש המחבלים, אולם הם הספיקו לחבור לכוח המשוריין בטרם עלה השחר. עשרה מחבלים נהרגו והכוח שב בשלום. לאחר המבצע אמר האלוף פלד ללוחמים שמכל הפעולות שבוצעו בתקופה שבה שימש כאלוף פיקוד הצפון, הפשיטה הזו תהווה ציון-דרך ליכולת ולרמת הביצוע של צה"ל. יוסי פלד, איש צבא (כתבה: רונית ורדי), תל אביב: ספרית מעריב, תשנ"ג-1993. עמנואל רוזן, "התקרבנו בזחילה", חלק א', חלק ב', מעריב,‏ 27 בדצמבר 1989 מאיר הראובני, כוח צה"ל פשט על בסיס של המפלגה הקומוניסטית בבקעת הלבנון, מעריב,‏ 27 בדצמבר 1989 יוסי פלד, איש צבא (כתבה: רונית ורדי), תל אביב: ספרית מעריב, תשנ"ג-1993, עמודים 361-360. דבר המפקד - דורון אלמוג, דורון אלמוג מספר על תקופתו כמח"ט הצנחנים, מתוך אתר חטיבת הצנחנים, כפי שהועלה באתר פרש. גל פרל פינקל, בדרום מתקיימת דינמיקה של הסלמה, אבל בינתיים ישראל לא מנהלת אותה, באתר זמן ישראל, 3 בנובמבר 2019. ערך זה הוא קצרמר בנושא מבצעי צה"ל. אתם מוזמנים לתרום לוויקיפדיה ולהרחיב אותו.
אוסקר שליטר

אוסקר הרמן ארתור שליטר (בגרמנית: Oskar Hermann Artur Schlitter;‏ 15 ביוני 1904 – 12 בנובמבר 1970) הוא דיפלומט גרמני. שליטר נולד באסן, הוא למד משפטים, כלכלה וחקלאות באוניברסיטאות בברלין ובמינכן, ב-1928 הוא קיבל דוקטורט. ב-1929 החל את עבודתו הדיפלומטית, בין 1932–1936 עבד בקונסוליה הגרמנית בניו יורק. עם עליית השלטון הנאצי הוא הצטרף למפלגה הנאצית ב-1934, בין 1936–1939 עבד בשגרירות גרמניה בלונדון והיא מקורב לשגריר יואכים פון ריבנטרופ. כדיפלומט הוא היה מעורב ב-1940 בפלישה הגרמנית לדנמרק. ב-1964 מונה לשגריר גרמניה ביוון, בהיותו מכהן בתפקיד זה התחוללה מהפכה במדינה ויוון נהייתה למדינה דיקטטורית. ב-1932 נישא לשחקנית ומלכת יופי דייזי דאורה ונולדו להם שני ילדים. נפטר מהתקף לב ב-12 בנובמבר 1970. מדיה וקבצים בנושא אוסקר שליטר בוויקישיתוף Haarlem's Dagblad | 3 januari 1955 | pagina 1, Krantenviewer Noord-Hollands Archief (בהולנדית) "DIPLOMATISCHER DIENST / BONN: Wir steh'n in Feindesland". Spiegel Online. Vol. 2. 1955-01-05. נבדק ב-2019-11-03. ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
דייוויד ניומן

האם התכוונתם ל... דייוויד ניומן (גאוגרף) – גאוגרף ישראלי דייוויד ניומן (מלחין) – מלחין אמריקאי דייוויד ניומן (תסריטאי) (אנ') – תסריטאי אמריקאי
Peacock

Peacock הוא שירות הזרמת מדיה ו-OTT אמריקאי בבעלות חברת NBCUniversal (אנ') - הבעלים של רשת NBC. השירות הושק ב-15 ביולי 2020. ב-14 בינואר 2019 הכריזה חברת NBCUniversal שתשיק שירות OTT להזרמת מדיה במהלך שנת 2020, ובו תוכן ממותגי הבידור שלה. עוד היא הכריזה כי השירות יהיה חינמי ויבוסס על פרסומות ללקוחות NBCUniversal pay-TV, קומקאסט וסקיי; לקוחות ללא מינוי לשירותים אלו, יוכלו להירשם לגרסה ללא פרסומות של השירות. NBCUniversal הכריזה גם על ארגון מחדש, במסגרתו נוצרה חטיבת צרכנים ומיזמים דיגיטליים תחת ניהולו של יושב ראש החברה, בוני האמר. ב-17 בספטמבר 2019 הכריזה NBCUniversal כי השירות החדש ייקרא Peacock ויהיה זמין החל מאפריל 2020. ההכרזה כללה גם תוכניות חדשות ומקוריות וכן הודעה כי הסדרות המשרד ומחלקת גנים ונוף לא יהיו זמינות עוד בנטפליקס, Hulu, ופריים וידאו וכי הם יצורפו לשירות החל מפקיעת זכויות ההזרמה הבלעדיות שלהן, כאשר מחלקת גנים ונוף תצורף באוקטובר 2020 והמשרד בינואר 2021. ל-Peacock שלוש חבילות: חינם, פרימיום ופרימיום פלוס. בחבילה החינמית זמין חלק מהתוכן והיא כוללת פרסומות. בחבילה האמצעית, הפרימיום, קיים כל התוכן בשירות אך לצד זה גם פרסומות, ואילו בחבילה היקרה ביותר, הפרימיום פלוס, אין פרסומות וכל התוכן בשירות זמין. בשתי החבילות הנמוכות בהן יש פרסומות הן מוגבלות לעד חמש דקות פרסום בשעה. השירות הושק בארצות הברית ביולי 2020. ב-29 ביולי 2021 פורסם כי Peacock יושק גם באוסטריה, איטליה, אירלנד, בריטניה, גרמניה ושווייץ במהלך הרבעון האחרון של 2021. חלק מתכני Peacock, ישודרו בישראל בחברת Yes, בתחילת שנת 2024. מאז הקמתה, Peacock הוציאה לאור סדרות וסרטי מקור, בין היתר: אחד מאיתנו משקר (2021–הווה) בל אייר (2022–הווה) הכי גאים שיש (2022) הסמל האבוד (2021) הצלצול הגואל (2020–2021) עולם חדש מופלא (2020) פיץ' פרפקט: במפר בברלין (צפוי לעלות ב-2022) קלאופטרה בחלל (2020–2021) Wolf Like Me ‏(2022) They/Them ‏(2022) קונטיננטל (2023) טד (2024) נטפליקס דיסני+ פרמאונט+ HBO Max הולו פריים וידאו (אמזון) אפל TV פלוס מדיה וקבצים בנושא Peacock בוויקישיתוף אתר האינטרנט הרשמי של Peacock (באנגלית אמריקאית) Peacock, ברשת החברתית פייסבוק Peacock, ברשת החברתית אקס (טוויטר) Peacock, ברשת החברתית אינסטגרם Peacock, סרטונים בערוץ היוטיוב NBCU Streamer Gets Name, Sets Slate Of Reboots, ‘Dr. Death’, Ed Helms & Amber Ruffin Series, ‘Parks & Rec’, Deadline, נלי אנדריבה, 17 בספטמבר 2019 NBCUniversal Introduces Peacock, Its New Streaming Service, הניו יורק טיימס, ניקול ספרלינג, 17 בספטמבר 2019 NBCUniversal's Streaming Strategy, Name, Programming Lineup Revealed, The Holywood reporter NBCUniversal Entering The Streaming Wars With 2020 Launch Of Bonnie Hammer-Run Service; Mark Lazarus, Jeff Shell Also Get Major Promotions, Deadline ‘Parks & Recreation’ To Join ‘The Office’ On Peacock NBCU Streaming Service, Deadline "Comcast announces Peacock coming to Sky". Sky Group. 29 ביולי 2021. {{cite web}}: (עזרה) הדוב השובב שקם לחיים ואנט בנינג: הסדרות המסקרנות שיעלו ב-2024 ב-yes | ישראל היום, באתר www.israelhayom.co.il, ‏2023-12-18
בודהנת'

בודהנת' (בנפאלית: बौद्ध स्तुपा; בנפאל בהאסה: Khāsti; בפראקליט (אנ')‏: 𑐏𑐵𑐳𑑂𑐟𑐶 𑐩𑐵𑐴𑐵𑐔𑐿𑐟𑑂𑐫; בטיבטית: Jarung Khashor; בווילי (אנ')‏: bya rung kha shor) הוא סטופה בקטמנדו שבנפאל. הסטופה נמצאת בצפון-מזרח קטמנדו כ-11 ק"מ ממרכז קטמנדו. סטופה זו היא אחת מהסטופות הגדולות ביותר בנפאל. לאחר שפליטים רבים היגרו מטיבט, החלו בנייה של למעלה מ-50 גומפות (אנ') שבאו סביב הבודהה. החל מ-1979, בודהנת' הוא אתר מורשת עולמית של אונסק"ו. בודהנת' יחד עם סוויאמבהונאת (אנ') הוא אחד מאתרי התיירות הפופולריים ביותר בקטמנדו. הסטופה נמצאת על ציר הסחר העתיק מטיבט שנכנס לעמק קטמנדו שבאה דרך הכפר סנקהו מצפון-מזרח לסטופה. ציר הסחר עובר דרך הסטופה והסטופה העתיקה והקטנה יותר של צ'א-באהי ששמה שרומטי (אנ') (המכונה לעיתים קרובות "בודהה הקטנה"). לאחר מכן, ציר הסחר פונה ישירות לכיוון דרום, לכיוון נהר הבגמטי לפטן, ובכך גם עוקף את העיר הראשית קטמנדו, שהוקמה מאוחר יותר. סוחרים טיבטיים נחו בקטמנדו והתפללו במשך מאות שנים. כשנכנסו הפליטים לנפאל מטיבט בשנות ה-50 של המאה ה-20, רבים החליטו להתגורר בסביבות הסטופה בודהנת'. יש טענות כי הסטופה מכסה את שרידיו של קסאפה בודהה (אנ'). בודהנת' The Legend of the Great Stupa and The Life Story of the Lotus Born Guru. Keith Dowman. (1973). Tibetan Nyingma Meditation Center. Dharma Books. Berkeley, California. Psycho-Cosmic Symbolism of the Buddhist Stūpa. Lama Anagarika Govinda. (1976) Dharma Books. Berkeley, California. ISBN 0-913546-35-6; ISBN 0-913546-36-4 (pbk). Korn, Wolfgang (2015), The Traditional Newar Architecture of the Kathmandu Valley: The Stūpas and the Chaityas, Kathmandu, Nepal: Ratna Pushtak Bhandar, ISBN 9789937330848, OL 26451007M Karki, Binod; Shrestha, Sachin Yagol (2016), The Great Boudha Stupa, Kathmandu, Nepal: Shree Boudhanath Area Development Committee, ISBN 9789937005326 מדיה וקבצים בנושא בודהנת' בוויקישיתוף Kathmandu heritage sites listed by UNESCO Nepal Boudhanath at Khandro.net : Information on Legends and Prophecies Snellgrove, David. Indo-Tibetan Buddhism: Indian Buddhists and Their Tibetan Successors, 2 vols., p. 365. (1987) Shambhala Publications, Boston. ISBN 0-87773-311-2 (v. 1); ISBN 0-87773-379-1 (v. 2). "Fables of Boudha Stupa and Changunarayan". nepalnews.com. אורכב מ-המקור ב-2007-02-09. נבדק ב-2007-07-30. ערך זה הוא קצרמר בנושא תרבות ובנושא נפאל. אתם מוזמנים לתרום לוויקיפדיה ולהרחיב אותו.
20 Y.O.

20 Y.O. הוא אלבומה התשיעי של הזמרת-יוצרת האמריקאית, ג'נט ג'קסון, אשר יצא לאור על ידי חברת התקליטים וירג'ין רקורדס, ב-20 בספטמבר 2006. שם האלבום הוא בהתייחס לאלבומה השלישי Control, אשר יצא 20 שנה קודם לכן ובכך למעשה מגיע המספר "20" הנמצא בשם האלבום. עם יציאתו נכנס האלבום אל המקום השני במצעד הבילבורד 200. על פי ג'קסון האלבום מתאר את "חגיגת השחרור המשמח והסגנון המוזיקלי העוסק בהיסטוריה של Control. האלבום הוא ברובו אלבום R&B ודאנס אך הוא גם משלב מוזיקת היפ-הופ. לצד המפיקים הוותיקים כמו ג'ימי ג'אם וטרי לואיס ג'קסון עבדה גם עם מספר מפיקים חדשים: בן זוגה באותה תקופה הראפר ג'רמיין דופרי, לרוק מנואל סיל, האחים אוילה ונו איי.די.. האלבום קיבל ביקורות מעורבות מהמסקרים, כאשר רבים מהם מתחו ביקורת על המעורבות של דופרי באלבום. האלבום הגיע בשיאו למקום השני בארצות הברית מה שהפך אותה לאלבום השמיני של ג'קסון שנוחת באחד משלושת המקומות הראשונים בשבוע הבכורה. האלבום הגיע למעמד פלטינה בארצות הברית מה שהופך אותו לאלבום השמיני ברציפות של ג'קסון שמשיג מעמד פלטינה בארצות הברית. אם כי מחוץ לארצות הברית האלבום לא זכה להצלחה גדולה כאשר הגיע למקום ה-60 בלבד באוסטרליה ולמקום ה-43 במצעד האירופאי. בכל העולם מכירותיו עומדות על כמיליון וחצי עותקים בלבד. ב-2007 האלבום זכה במועמדות לגראמי בקטגוריית "אלבום ה-R&B העכשווי הטוב ביותר". על מנת לקדם את האלבום התראיינה ג'קסון למספר מגזינים ואף הופיעה בתוכנית "Today Show" ובטקס פרסי הבילבורד. בנוסף לפני יציאת האלבום נתנה ג'קסון הזדמנות למעריצים לעצב את עטיפת האלבום שתשמש את הגרסה האמריקאית והזוכה העטיפה שלו נבחרה לשמש את עטיפת האלבום בגרסה האמריקאית. מתוך האלבום יצאו שלושה סינגלים: הסינגל הראשון היה השיר "Call on Me" אך השי לא זכה להצלחה כאשר הגיע למקום ה-25 בלבד בארצות הברית. הסינגל השני מהאלבום היה שיר "So Excited" אשר גם הוא לא זכה להצלחה כאשר הגיע למקום ה-90 בלבד בארצות הברית אך כן הצליח להגיע למקום הראשון במצעד הדאנס האמריקאי ובכך הפך לשיר ה-17 של ג'קסון לעשות זאת והשיר ה-30 שלה במצעד שהגיע לעשירייה הפותחת. הסינגל השלישי היה השיר "With U", אשר יצא לתחנות הרדיו בארצות הברית בלבד ובמקביל יצא השיר "Enjoy" כסינגל ביפן אך לא זכה שם להצלחה. מידע על האלבום 20 Y.O. באתר MusicBrainz מידע על האלבום 20 Y.O. באתר AllMusic האלבום 20 Y.O. באתר Discogs האלבום 20 Y.O. באתר ספוטיפיי האלבום 20 Y.O. באתר דיזר האלבום 20 Y.O. באתר יוטיוב Janet Jackson Chart History, Billboard
אסטרה

האם התכוונתם ל... אסטראה – האלה הבתולה של הצדק, התמימות והטוהר במיתולוגיה היוונית. היא מתוארת לעיתים כאוחזת במאזניים. גאלפסטרים G100 – במקור "אסטרה" - מטוס מנהלים מתוצרת התעשייה האווירית לישראל אופל אסטרה – מכונית מתוצרת חברת אופל (משווקת גם תחת השם "ווקסהול אסטרה" על ידי חברת ווקסהול מוטורס בממלכה המאוחדת) אסטרה איירליינס – חברת תעופה יוונית אסטרה (לוויין תקשורת) – סדרה של לווייני תקשורת המופעלים על ידי חברת SES (במקור חברת Société Européenne des Satellites)
לאקי (הר געש)

לאקי (באיסלנדית: Laki או Lakagígar – מכתשי לאקי) הוא סדק געשי והר געש באיסלנד. השם לאקי מתייחס בדרך כלל להר הגעש, ואילו Lakagígar, מכתשי לאקי, מתייחס לסדק עצמו. סדק לאקי הוא חלק המערכת הגעשית של הר הגעש גרימסווטן. ביוני 1783 החלה תקופה של שמונת חודשי פעילות געשית חזקה בסדק לאקי. הפעילות נמשכה עד פברואר 1784 ובמהלכה נפלטו כמויות גדולות של לבה וענני גופרית וחומצה הידרופלואורית. כתוצאה מכך מתו יותר מ-50% מחיות המשק באיסלנד וכמעט כל הגידולים נהרסו. הדבר הוביל לרעב כבד ולחיסול כרבע מאולוסיית האי. ענני הגופרית הביאו לירידה בטמפרטורה הגלובלית והרס יבולים באירופה. התפרצות לאקי נחשבת להתפרצות במדד 4 בלבד במדד ההתפרצות הגעשית, אולם כמות הגופרית שנפלטה במהלך שמונת חודשי ההתפרצות הגבירה מאוד את עוצמת הנזק האקלימי והסביבתי מההתפרצות. ב-8 ביוני 1783 נפער סדק באורך 25 קילומטרים ולאורכו נפתחו כ-130 לועות הרי געש. לאורך הסדק התחילו התפרצויות פריאטו-מגמתיות עקב מפגש בין מי התהום באזור למגמה העולה. לאחר כמה ימים קטנה עוצמת ההתפרצויות והן הפכו להתפרצויות מהסוג הסטרומבוליאני ולאחר מכן מהסוג ההוואי שכלל קילוחי לבה רבים. תקופת התפרצות זו נקראה "שריפות סקפטה" (Skaftáreldar או Skaftá fires) כיוון שהלבה זרמה בערוץ נחל סקפטה. בתקופה זו נפלטו כ-14 קילומטר מעוקב של לבה ו-0.91 קילומטר מעוקב של טפרה. מעריכים כי מזרקות הלבה הגיעו לגבהים של 800-1,400 מטרים וגובה עמוד ההתפרצות היה כ-15 קילומטרים. כמו כן נפלטו כ-8 מיליון טון של חומצה הידרופלואורית וכ-120 מיליון טון של גופרית דו-חמצנית (פי 6 ביחס לכמות שנפלטה בהתפרצות פינטובו בשנת 1991). ההתפרצות הסתיימה ב-7 בפברואר 1784. הר הגעש גרימסווטן, הנמצא בהמשך אותו הסדק, היה פעיל גם כן באותן שנים - מ-1783 ועד 1785. מוערך כי 20-25% מאוכלוסיית איסלנד מתה כתוצאה מהרעלת פלואוריד ומהרעב ששרר באי לאחר ההתפרצות. 80% מהכבשים ו-50% מהבקר ומהסוסים מתו מהרעלה כתוצאה מענני הגז. להתפרצות היו השפעות נרחבות על האקלים העולמי באותן שנים. ישנן עדויות שההתפרצות החלישה את המונסונים בהודו ובאפריקה. באזורים אלו הייתה הפחתה בכמות המשקעים, והזרם בנהר הנילוס נחלש. כתוצאה מכך מתה שישית מאוכלוסיית מצרים ברעב ששרר באזור בשנת 1784. ביוני 1783 התפשט באירופה אובך כבד בעקבות כמויות הגופרית שנפלטו בהתפרצות. האובך הגיע עד בוהמיה, בצ'כיה של ימינו. רבים מתו משאיפת הגופרית בצרפת ובבריטניה. קיץ 1783 היה אחד הקייצים החמים ביותר שתועדו, ובמהלכו התרחשו סופות רעמים חזקות. בסתיו התפזר ענן הגופרית. החורף העוקב היה קשה במיוחד, ומעריכים כי 8,000 בני אדם מתו בבריטניה כתוצאה ממזג האוויר הקיצוני. בגרמניה ובמרכז אירופה דווח על הצפות נרחבות באביב. התפרצות לאקי השפיעה על מזג האוויר באירופה גם בשנים הבאות. בצרפת גרם הדבר לעלייה ברעב ובעוני של האוכלוסייה, שייתכן ותרמו לפרוץ המהפכה הצרפתית בשנת 1789. חורף 1784 היה אחד החורפים הקרים ביותר שתועדו בצפון אמריקה. בניו ג'רזי נמדדו כמויות השלג הגדולות ביותר אי פעם. מפרץ צ'ספיק קפא לזמן ארוך מהרגיל וגרם לעיכוב בהגעת חברי הקונגרס לאנאפוליס, אז בירת ארצות הברית, כדי להצביע על חוזה פריז שסיים את מלחמת העצמאות האמריקאית. סופת שלגים גדולה הכתה באזור הדרומי, ונהר המיסיסיפי קפא באזור ניו אורלינס. הר הגעש לאקי אזור הר הגעש לאקי. ברקע אגם למבוואטן בזלת באזור לאקי סדק לאקיגיגר במורד הר לאקי שדה לבה באזור לאקי מדיה וקבצים בנושא לאקי בוויקישיתוף לאקי – לאקאגיגאר, מידע על לאקי וטיולים באזור הר הגעש לאקי, באתר Global Volcanism Program